Id-Deċiżjoni tal-Kummissjoni
tat-23 ta’ Diċembru 1977
dwar ċerti regoli dettaljati għad-Direttiva 64/432/KEE dwar il-marda ta’ l-ilsien u d-dwiefer
(78/78/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar problemi tas-saħħa ta’ l-annimali li jaffettwaw in-negozju taċ-ċanga u l-majjal fil-Komunità [1], kif emendata l-aħħar permezz tad-Direttiva 77/98/KEE [2], u b’mod partikolari l-ewwel u l-aħħar paragrafu ta’ l-Artikolu 4b,
Filwaqt li l-Artikolu 4b, biex ma jkunx kompromess il-livell ta’ saħħa diġà milħuq minn ċerti Stati Membri, jawtorizza lil dawk fejn jeżistu ċerti kundizzjonijiet, u li, b’mod partikolari, ma jħallux annimali mlaqqma fit-territorju tagħhom, biex jimponu, għal perjodu li jiġi determinat bi proċedura tal-Kumitat tal-Veterinarji, kundizzjonijiet ta’ saħħa partikolari fuq l-introduzzjoni ta’ annimali fit-territorju tagħhom;
Filwaqt li annimali mwielda wara l-bidu ta’ dan il-perjodu joffru, f’dak li jikkonċerna l-marda ta’ l-ilsien u d-dwiefer, il-garanziji massimi, partikolarment lill-iStati Membri li huma ħielsa minn din il-marda u li ma jippermettux tilqim fit-territorju tagħhom;
Filwaqt li l-perjodu diġà msemmi jrid jagħti garanziji ta’ saħħa suffiċjenti; filwaqt li perjodu ta’ sena jista’ jkun ikkunsidrat bħala sodisfaċenti;
Filwaqt li l-miżuri pprovduti f’din id-Deċiżjoni jaqblu ma’ l-opinjoni tal-Kumitat tal-Veterinarji,
ADOTTAT DIN ID-DEĊIZJONI:
Artikolu 1
Il-perjodu msemmi fl-ewwel paragrafu ta’ l-Artikolu 4b tad-Direttiva 64/432/KEE li matulu l-iStati Membri uffiċċjalment m’għandhomx jippermettu li jsir aktar tilqim kontra l-marda ta’ l-ilsien u d-dwiefer fit-territorju tagħhom irid ikun ta’ sena.
Artikolu 2
Annimali li jkunu twieldu wara l-perjodu msemmi fl-Artikolu 1 jistgħu jiġu nnegozjati fil-Komunità suġġett għall-kundizzjonijiet imniżżla fl-Artikolu 4b (A) (1) ta’ l-imsemmija Direttiva.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-23 ta’ Diċembru 1977.